聽笛歌
作者：劉長卿
朝代：唐

paragraphs: 舊遊憐我長沙謫，載酒沙頭送遷客。
天涯望月自霑衣，江上何人復吹笛。
橫笛能令孤客愁，淥波淡淡如不流。
商聲寥亮羽聲苦，江天寂歷江楓秋。
靜聽關山聞一叫，三湘月色悲猨嘯。
又吹楊柳激繁音，千里春色傷人心。
隨風飄向何處落，唯見曲盡平湖深。
明發與君離別後，馬上一聲堪白首。